N'em boa ket gallet chom hep mont warlene, nevez dizimezet ma oan, ha ma c'hoar vras (ganet a-raok din) oc'h ober war-dro poanioù-spered he breur bihan. Eno eo em boa graet anaoudegezh gant Anna. Ur gaer a vaouez, ur c'haer a vousc'hoarzh, unan a ra d'ar gwad tommañ er gwazhied kenkoulz hag ar wiski. Meur a vanne a oa aet ganin, he gwaz avat a oa diwar zour: un den mentet bras, brasoc'h egedon, korfet ledan, blev du berr-berr dezhañ, o chaokat un tamm gom,  habask diouzh e welout.